V. Veteška, podpredseda NR SR: (2005-05-12):
J. Bielik, poslanec: Vážený pán predsedajúci, vážený pán minister, vážené panie poslankyne, vážení páni poslanci, dnes prerokúvame návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Martinovi Froncovi poverenému riadením Ministerstva školstva Slovenskej republiky. Konrád Lorenz, rakúsky antropológ a sociológ, sa stal známy svojím dôkazom, že skupinové správanie sa niektorých druhov zvierat, a pozoroval s mimoriadnou obľubou husi, ale tiež aj rybičky, má podobné a v niektorých prípadoch dokonca totožné črty so skupinovým správaním sa ľudí. Taktiež dokázal, že na toto skupinové správanie nemajú podstatný vplyv žiadne iné parametre, akými sú napríklad pohlavie, vzdelanie, prípadne profesia. Immanuel Kant, nemecký filozof, o ktorom sa traduje, že celý život strávil na jednom mieste, sa stal napriek tomu autorom pojmu kategorický imperatív. Znamená to, že pravda je poznateľná a konanie v pravde je určené svedomím, ku ktorému nás vedie logický rozum. Svedomie ako prostriedok pri hľadaní pravdy je jedným z podstatných rysov, ktoré vedia eliminovať takzvané základné správanie sa skupiny tvorov, teda i ľudských bytostí, v hocijakých zoskupeniach. História poskytuje tisícky prípadov, pri ktorých pokiaľ bol tento atribút vedome či podvedome vytesnený z individuálneho alebo kolektívneho vedomia, znelo zborové: Ukrižuj! Po tomto úvode si dovolím komentár k návrhu na odvolanie. Návrh na odvolanie je formulovaný v odôvodnení návrhu uznesenia. Žiaľ, hoci tento materiál splnil všetky formálne požiadavky na jeho predloženie, má niektoré atribúty, ktoré znižujú jeho hodnotu. A hodnota materiálu by mala byť predsa len relevantná k významu veci, okolnosti a udalosti. Pravdepodobne z prílišného chvatu a nedostatočnej spätnej kontroly sa v texte objavujú štylistické chyby, z ktorých niektoré spôsobujú priam nemožnosť interpretácie zámyslu autorov. Napríklad posledná veta tretieho odstavca doručeného materiálu na prvej strane znie: „Minister nedokáže prezentovať konkrétne reformné kroky, len o nich hovorí a často ich necháva v rétorickej, povrchnej podobe a ani ich nemôže prezentovať, pretože sú často zamerané na okázalú formu a nie na žiadúci.“ Chýba tu teda jasné zakončenie, k čomu sa má priradiť slovo žiadúci. Na túto vetu teda platí v podstate všetko to, čím sa chceli autori vysloviť ministrovi. V prípade uplatenia parafrázy, by teda platilo, že autori návrhu nedokážu prezentovať svoju myšlienku, len o nej hovoria a to v rétorickej, povrchnej podobe, nedokážu ju jasne prezentovať, keďže bola zameraná na okázalú formu a autori jej nedokázali dať výslednú podobu. Samotný text svojou úrovňou je, dovolím si vysloviť svoje posúdenie, pravdepodobne na nižšej úrovni ako spracovanie maturitných tém zo slovenského jazyka a obávam sa, že tento text by mal asi vážne problémy uspieť pri hodnotení maturitnou komisiou, samozrejme, v hypotetickom prípade určenia tohto útvaru medzi maturitné témy. Napríklad v prvom odstavci by mali byť jasne vyznačené dôvody na odvolanie. Autori vyznačili tučne tlačeným písmom myšlienku, že minister nesie politickú, ale aj vecnú a odbornú zodpovednosť za viaceré nedostatky. Dovolím si vysloviť názor, že spomínané viaceré nedostatky asi nie sú dôvodom na odvolanie ministra. Formulácia teda nezodpovedá významu materiálu. Nerád by som sa dostal do polohy rozboru celého textu. Dovolím si reflektovať len na ďalšie dva momenty. Prvým je vyjadrenie, druhá strana, posledný odstavec, v ktorom sa hovorí, že rozhodnutie ministra školstva opakovať testy pre všetkých študentov z matematiky v teste A poškodilo predovšetkým študentov, ale veľmi negatívne zapôsobilo na všetkých terajších, ba i budúcich maturantov na našich školách. Dovolím si navrhnúť predkladateľom, že majú vynikajúcu možnosť dokázať toto svoje tvrdenie prospektívnou neramdomizovanou štúdiou počas obdobia ďalších aspoň piatich rokov. V prípade dokázania tejto, tohto času takzvanej nulovej hypotézy by na Slovensku vznikla nepochybne jedinečná štúdia, ktorá by autorom zabezpečila svetový ohlas v odbornej tlači so sprievodnými možno stovkami, ak nie tisícami citácií v uznávaných odborných, prípadne aj v politických časopisoch. Druhým momentom je nadväzujúce tvrdenie, že rozhodnutiami pána ministra školstva boli trestaný nevinní, dokonale stresovaní študenti. Pravda je taká, že títo dokonale stresovaní študenti to zvládli bez stresu, mnohí vo forme „happeningu“ ako prirodzenej študentskej reakcie. Neboli zaznamenané žiadne sťažnosti kvôli prípadnému i osobnému zlyhaniu. V tomto prípade asi študenti nepotrebujú lekársko-politickú diagnostiku, o ktorú, verím, ani nežiadali. Skôr sa dá hovoriť o mediálnom znásobení obrazu odozvy študentskej i laickej verejnosti, ba až vedomej deformácii reality v niektorých médiách. Dovolím si vysloviť sa aj k niektorým obsahovým aspektom. Autori návrhu ponúkajú tvrdenie, že minister sa venuje len niektorým oblastiam, predovšetkým vysokému školstvu a cirkevnému školstvu. Ako rodič detí, ktoré navštevovali základnú cirkevnú školu v Novom meste nad Váhom od jej založenia, ako člen rodičovskej rady, ako predseda Združenia svätého Petra Furiera, ktoré bolo založené v roku 1993 práve kvôli pomoci vzniknutej školy, s plnou vážnosťou konštatujem, že táto novodobá história pôsobenia cirkevných škôl bola zápasom o ich zrovnoprávnenie s postavením štátnych škôl. Nie je mi nič známe o prípadných protestoch štátnych škôl, ktoré by použili v argumentácii spomínaný princíp nerovnosti. Ak áno, nech prvé hodia kameňom. Autori tvrdia, že minister realizuje programovú likvidáciu materských škôl, ktorá sa má diať v dôsledku presunutia originálnych kompetencií, pôsobnosti na obce, čoho výsledkom je aj klesajúca zaškolenosť detí v predškolských zariadeniach. Podľa lokálnych skúseností sa prikláňam k názoru, že uvedený jav bude spôsobený prinajmenšom aj inými faktormi, predovšetkým poklesom pôrodnosti a klesajúcim počtom detí v predškolskom veku. Posledným momentom je navodzovanie situácie, že nie je dostatočne zabezpečené rozširovanie počítačovej gramotnosti. Pravdou však je, že vybavenosť škôl počítačmi, obrazne povedané, rástla každým rokom a v súčasnosti ju možno považovať za dostatočnú. Dámy a páni, Milan Rúfus vo svojej, pre mňa obsahovo najhodnotnejšej slovenskej básni Kontemplácia s podtitulom Ľuďom, ktorých mám rád, hovorí, že o múdrosť žeravú tvrdo sa zápasí. Tieto slová vyjadrujú zápas o hodnotu života, o hodnoty v živote, ktorých skutočné dosiahnutie a obsiahnutie bolo, je a bude zrejme podmienené len a len tvrdým zápasom. Minister Martin Fronc tento zápas podstúpil. Dovolím si vyjadriť presvedčenie, že v tomto zápase ho sprevádzal aj spomínaný kategorický imperatív. Svedectvo svedomia ako princíp je nepochybne viac ako jeden zápas. Tento zápas nás však núti vydať svedectvo o sebe samých. Verím, ako aj celý poslanecký klub Kresťanskodemokratickho hnutia, že tento zápas bude pre nás i pre pána ministra Fronca víťazný. Pán minister Fronc, bolo mi cťou vás poznať, bolo a je mi cťou sledovať vaše pôsobenie i tento váš zápas a bolo mi cťou zúčastniť sa na ňom aj týmto vystúpením.